..nüüd käigu kuradile kõik  mis seni olnud reegliks.  ma heidan seljast mungarüü  ja hakkan hoovaelu peegliks.....    See on tema, kelle pärast ma oma esimese ahjuroa valmistasin, ta sööma kutsusin ja lõpuks talle  seda maitsta ei andnuki, sest see ei tulnud nii välja nagu oleksin tahtnud.  See on tema, kelle ema kudus talle ühe naljaka mütsi, mis tundus mulle esmapilgul tõeliselt totakas ja mida ma algul tohutult häbenesin, aga pärast veel tohutumalt armastama hakkasin.  See on tema, kellega ma ei lubanud endast mitte kunagi koos pildistada ja tema ei saanud aru miks, sest ta ei teadnud, et olin nii kohutavalt ebausklik ja kartsin veel kohutavamalt temast kogu aeg ilma jääda, kohe nii kohutavalt, et lõpuks  jäingi.  See on tema, kelle pärast ma olen nii lohutamatult nutnud, et isegi isa ütles mulle ära nuta, sulle hakkab kunagi kindlasti keegi teine meeldima, mille peale mina kirjutasin päevikusse ma ei hakka kunagi mitte kedagi teist armastama ja uskusin seda ise ükssada kümme protsenti.  See on tema, kelle pärast ma oma elus olen kõige rohkem punastanud ja pole sugugi kindel, et ma seda praegu ei teeks, sest see on lihtsalt nii sisse jäänud:)  See on tema, kes veel aastaid,  aastaid hiljem minu unenägusid külastas.  See on tema, kellega ma esimest korda suudlesin ja olin segaduses ning üllatunud, sest juba siis tundus mulle, et saab paremini ja nüüd ma olen selles täiesti kindel.    See on tema, kes oli mu ESIMENE ARMASTUS, keda ja mida me kõik omamoodi elu lõpuni armastame.  Teen siin kohal blogiomaniku meelevaldse järelduse.    __________________________  B - keskmine poeg  Väike My - tema pruta